**Έκθεση της** **Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για τους κανονισμούς «Οι περί Γραφείου Τύπου και Πληροφοριών - Θέση Ανώτερου Φωτογράφου (Σχέδια Υπηρεσίας) Κανονισμοί του**

**2023»**

**Παρόντες:**

Νίκος Τορναρίτης, πρόεδρος Ανδρέας Πασιουρτίδης

Φωτεινή Τσιρίδου Γιώργος Κουκουμάς

Νίκος Γεωργίου Πανίκος Λεωνίδου

Άριστος Δαμιανού Κωστής Ευσταθίου

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε τους πιο πάνω κανονισμούς, οι οποίοι αφορούν σχέδια υπηρεσίας, σε συνεδρία της, η οποία πραγματοποιήθηκε στις 5 Ιουλίου 2023.

Σκοπός των κανονισμών, οι οποίοι εκδίδονται δυνάμει των άρθρων 27 και 87 του περί Δημόσιας Υπηρεσίας Νόμου, είναι η έγκριση του νέου σχεδίου υπηρεσίας για τη θέση Ανώτερου Φωτογράφου στο Γραφείο Τύπου και Πληροφοριών, η οποία καθορίζεται ως θέση προαγωγής [Κλίμακα Α8 και Α9(i)], με το οποίο εκσυγχρονίζονται οι πρόνοιες του υφιστάμενου σχεδίου υπηρεσίας με βάση την υφιστάμενη οργάνωση του Γραφείου Τύπου και Πληροφοριών.

Σύμφωνα με τα στοιχεία που κατατέθηκαν στην επιτροπή από το Υπουργείο Εσωτερικών, με το προτεινόμενο σχέδιο υπηρεσίας για τη θέση Ανώτερου Φωτογράφου στο Γραφείο Τύπου και Πληροφοριών αντικαθίσταται το απαιτούμενο προσόν της δεκαεξαετούς τουλάχιστον υπηρεσίας στη θέση Φωτογράφου ή/και στην προηγούμενη θέση Βοηθού Φωτογράφου, από την οποία πενταετής τουλάχιστον υπηρεσία στην Κλίμακα Α7, από το προσόν της δεκαοκταετούς τουλάχιστον υπηρεσίας στη θέση Φωτογράφου ή/και στην προηγούμενη θέση Βοηθού Φωτογράφου.

Ειδικότερα, η πιο πάνω τροποποίηση κρίθηκε σκόπιμη έπειτα από σχετική απόφαση διοικητικού δικαστηρίου, σύμφωνα με την οποία κρίθηκε παράνομη και ακυρώθηκε η πρόνοια με την οποία απαιτείτο πενταετής υπηρεσία στην Κλίμακα Α7. Στη συνέχεια η εν λόγω πρωτόδικη απόφαση επικυρώθηκε από το Ανώτατο Δικαστήριο στο πλαίσιο εκδίκασης έφεσης εναντίον της εν λόγω απόφασης.

Σημειώνεται ότι το προτεινόμενο σχέδιο υπηρεσίας συζητήθηκε και συμφωνήθηκε στην αρμόδια για σχέδια υπηρεσίας Υποεπιτροπή της Μικτής Επιτροπής Προσωπικού.

Συναφώς, επισημαίνεται ότι οι υπό συζήτηση κανονισμοί σε πρώτο στάδιο εξετάστηκαν από την Υποεπιτροπή της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για την Εξέταση Κανονισμών που Αφορούν Σχέδια Υπηρεσίας σε συνεδρία της, που πραγματοποιήθηκε στις 28 Ιουνίου 2023, στην οποία κλήθηκαν κα παρευρέθηκαν εκπρόσωποι του Τμήματος Δημόσιας Διοίκησης και Προσωπικού του Υπουργείου Οικονομικών. Ακολούθως η υποεπιτροπή εισηγήθηκε στην επιτροπή την υποβολή των κανονισμών στην ολομέλεια του σώματος για έγκριση.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, κατά πλειοψηφία του προέδρου και των μελών της βουλευτών των κοινοβουλευτικών ομάδων του Δημοκρατικού Συναγερμού, ΑΚΕΛ-Αριστερά Νέες Δυνάμεις και του Δημοκρατικού Κόμματος, εισηγείται στη Βουλή την έγκριση των κανονισμών.

Το μέλος της επιτροπής μεμονωμένος σοσιαλιστής βουλευτής επιφυλάχθηκε να τοποθετηθεί επί των προνοιών των κανονισμών κατά τη συζήτησή τους στην ολομέλεια του σώματος.

11 Ιουλίου 2023

Αρ. Φακ.: 23.03.060.036-2023

ΑΟΛ/Ελ.Π/ΝΚ